‘Gordonia-slagter’ steek suster met mes  Devon Ovies (32), ook bekend as die Gordonia-slagter, het sy suster met ‘n mes aangeval. (Foto: Facebook / Devon Ovies) Dieselfde man wat ŉ verpleegster in 2015 wreed vermoor het, is weer in aanhouding nadat hy glo sy suster Donderdagaand met ŉ mes by hul huis in Concordia in die Noord-Kaap aangeval het. Devon Ovies (32), ook bekend as die Gordonia-slagter weens die grusame moord destyds op suster Katrina Jagers (50), het Maandag in die Springbok-landdroshof op aanklag van poging tot moord verskyn. Volgens lt.kol. Sergio Kock het Ovies sy 38-jarige suster verskeie kere met ŉ mes gesteek. Die voorval het omstreeks 22:00 plaasgevind. “Die verdagte is ŉ uur later deur die polisie op Okiep in hegtenis geneem nadat hy in die slagoffer se motor probeer vlug het,” sê Kock. Ovies se suster word tans in ŉ kritieke dog stabiele toestand in die hospitaal behandel. Kock sê die saak is tot 1 Februarie uitgestel en dat die ondersoek deur die Nababeep-polisie voortduur. Ovies sal intussen in aanhouding bly. Die motief vir die aanval is ook in dié stadium onbekend. News24 het destyds berig dat die grumoord op Jagers op 25 April 2015 volgens getuies soos ŉ “satanistiese ritueel” voorgekom het. Ovies het Jagers se maag glo oopgesny, haar ingewande uitgetrek en die syfer 35 in bloed agter die deur van haar woonstel geskryf. Ovies het volgens getuies ook geskree, “Ek is die Here”, terwyl hy Jagers vermoor het. News24 het verder berig dat Ovies en Jagers saam by die plaaslike Dr. Harry Surtie- hospitaal gewerk het, waar Jagers ŉ suster in die pediatriese afdeling was. Dit is nie duidelik watter werk Ovies by dié hospitaal verrig het nie. Volgens die polisie is hy destyds as ‘n staatspasiënt verklaar en in ‘n inrigting geplaas. Dit is nie duidelik wanneer hy uit dié inrigting vrygelaat is nie. Kock versoek enigeen met inligting oor die jongste voorval om speursers. CM Fortuin by 082 495 5305 te bel.